סמסונג

סמארטפונים וטאבלטים

בפברואר 2010 הכריזה סמסונג על השקת מכשיר טלפון סלולרי חכם המבוסס על מערכת ההפעלה android שקיבל את השם Galaxy S, הטלפון החל להימכר ב-25 ביוני 2010. בישראל מכירתו התחילה ברשת orange ב-4 בנובמבר 2010, ומאוחר יותר ברשתות פלאפון וסלקום.
בשנת 2011 מכרה החברה ברחבי העולם לראשונה בתולדותיה למעלה מ-300 מיליון טלפונים ניידים, מתוכם, על פי חברת המחקר סטרטג'י אנלטיקס, נמכרו כ-36.5 מיליון סמארטפונים.
עם זאת, בספטמבר 2011 חטפה החברה מכה כאשר נאסר עליה להפיץ את הטאבלטים הפופולריים שלה: ה-Galaxy Tab 7.7 וה-Galaxy Tab 10.1 בגרמניה.
ברבעון הראשון של 2012 מכרה החברה קרוב ל-100 מיליון מכשירים, מתוכם 44.5 מיליון טלפונים חכמים (סמארטפונים), והפכה להיות החברה המובילה בעולם בכמות הטלפונים הסלולרים שמכרה, כאשר מאחוריה apple (במקום השני) וnokia (במקום השלישי).
ברבעון השני של 2012, לפי נתוני חברת IDC, מכרה סמסונג 50.2 מיליון סמארטפונים (18.4 מיליון ברבעון המקביל הקודם) והחברה מחזיקה ב-32.6% מנתח שוק הסמארטפונים בעולם (17% ברבעון המקביל הקודם). סמסונג המשיכה להוביל בתחרות עם אפל, אשר מכרה 26 מיליון מכשירי אייפון ברבעון האחרון ומחזיקה ב-16.9% מנתח שוק הסמארטפונים בעולם (18.8% ברבעון המקביל הקודם).
ניתוח שביצעה IDC קבע כי סמסונג הצליחה לתפוס את ההובלה בתחילת 2012 באמצעות ניצול לטובתה של מועדי הכרזות המכשירים החדשים של אפל ובמיוחד עם השקת מכשיר הגלקסי אס. 3 (שמעל 10 מיליון יחידות שלו נמכרו תוך חודשיים), כאשר גם שאר המכשירים שייצרה סייעו לה בכך ובעיקר מכשיר ה-Note.
באוגוסט 2016 השיקה החברה את מכשיר הפאבלט גלקסי נוט 7, מכשירים רבים מסוג זה עלו באש כתוצאה מהתחממות המכשירים, היות שהמסך לחץ על הסוללה והיא התנפחה, מה שהביא לקריאה לתיקון של 2.5 מיליון מכשירים, ולאחר הישנות התקלה במכשירים חלופיים הודיעה החברה על הפסקת הייצור.
באוגוסט 2017, השיקה החברה את מכשיר הפאבלט גלקסי נוט 8, מכשיר הדגל הראשון שלה עם שתי מצלמות אחוריות המשלב עט משוכלל ומסך גדול.
באוגוסט 2018, השיקה החברה את מכשיר הפאבלט החדש, גלקסי נוט 9, בעל מערכת קירור פנימית, סוללה בנפח גדול במיוחד (4000 mAh) ועט משודרג עם חיבור Bluetooth המאפשר שליטה במספר רב של פונקציות במכשיר.
בשנת 2019 היא הציגה לראשונה סמרטפון נפתח סמסונג גלקסי פולד.
הגלקסי נוט 9 מגיע בשני דגמים בעלי נפח זיכרון של 128 ג'יגה-בייט ו-512 ג'יגה-בייט. הזיכרון ניתן להרחבה על ידי הוספת כרטיס SD של עד 512 ג'יגה-בייט נוספים, כלומר עד 1 טרה-בייט. בנוסף, הכריזה החברה על שיתוף פעולה עם חברת Epic Games המפתחת של המשחק Fortnite.
סדרות: Galaxy S ,Galaxy C ,Galaxy A ,Galaxy Note ,Galaxy Grand ועוד סדרות.
ב 7.8.2019 השיקה סמסונג בניו יורק את הגלקסי נוט 10 ונוט 10 פלוס.

משפטי הפטנטים

החל משנת מנהלות 2011 החברות אפל וסמסונג מאבק משפטי חוצה גבולות, על הפרות פטנטים במדינות רבות: בהולנד, גרמניה, יפן, קוריאה הדרומית, בריטניה, ארצות הברית ועוד. באוגוסט 2012 פסק בית המשפט בלוס אנג'לס כי סמסונג העתיקה פטנטים מאפל וממשק המשתמש הייחודי של מערכת ה- iOS, הועתק לרשימה ארוכה של מכשירי סמסונג, והמושבעים קבעו שסמסונג תשלם לאפל סכום של 1.05 מיליארד דולר על הפרת הפטנטים. סכום זה קוצץ ב-50% לסכום של 598.9 מיליון דולר בסוף פברואר 2013 על ידי השופטת לוסי קו לאחר שמצאה ליקויים בחישובי המושבעים. ב-21 בנובמבר 2013 פסק שופט אמריקני בהמשך למשפט הפטנטים הקודם שסמסונג תשלם לאפל 290 מיליון דולר נוספים בגין הפרת זכויות יוצרים.
במרץ 2014 פסק בית המשפט בסופו של דבר, כי סמסונג תשלם לאפל סכום של 940 מיליון דולר בגין הפרת הפטנטים, אך תורשה למכור את מכשיריה ברחבי ארצות הברית. בדצמבר 2015 הצהירה סמסונג כי תסכים לשלם לאפל סכום של 548 מיליון דולר. בינואר 2016 הצליחה אפל לקבל החלטה הצהרתית של בית המשפט לערעורים כי יאסר על סמסונג למכור תשעה דגמים של סמרטפונים מיושנים, שכבר לא מיוצרים בידי סמסונג. בדיון על הפרת שלשת פטנטים נוספים, ב-26 בפברואר 2016, הפך בית המשפט הפדרלי לערעורים את החלטת בית המשפט מסן חוזה ממאי 2014 שקבעה כי סמסונג הפרה שלושה פטנטים של אפל, וביטל את ההוראה לפצות את אפל ב-119.6 מיליון דולר.